钦定古今图书集成/明伦汇编/氏族典/第133卷 > 《廖用贤尚友录》 > 荀息
## 钦定古今图书集成/明伦汇编/氏族典/第133卷 > 《廖用贤尚友录》 > 荀息

按《春秋臣传》：荀息，字叔，晋大夫也。献公朝诸大夫而
问焉：“寡人夜者寝而不寐，其意何也？”诸大夫有进对
者曰：“寝不安与？”其诸侍御有不在侧者与？献公不应。
荀息进曰：“虞、虢见与。”献公揖而进之，遂与之谋。息请
以屈产之乘与垂棘之璧，假道于虞以伐虢。公曰：“‘是
吾宝也’。对曰：‘若得道于虞，是我取之中府而藏诸外
府也？取之中厩而置之外厩也’。”公曰：“《宫之奇》存焉。”对
曰：“宫之奇之为人也，达心而懦。达心则其言略，懦则
不能强谏则君轻之。且夫翫好在耳目之前，而患在
一世之后，此中智以上乃能虑之，臣料虞公中智以
下也。”乃使息假道，虞公许之。夏，荀息帅师会虞师伐
虢，灭下阳。先书虞贿故也。五年，晋灭虢，遂灭虞，息牵
马操璧而前，公曰：“璧则犹是也，而马齿加长矣。”献公
使息傅奚齐，公疾，使召之，曰：“以是藐诸孤，辱在大夫，
其若之何？”稽首而对曰：“臣竭其股肱之力，加之以忠
贞。其济，君之灵也。不济，则以死继之。”公曰：“何谓忠贞？”
对曰：“公家之利，知无不为，忠也；送往事居，耦俱无猜，
贞也。”及里克将杀奚齐告息曰：“子将何如？”曰：“将死之。”
里克曰：“无益也。”荀息曰：“吾与先君言矣，不可以贰。能
欲复言而爱身乎？虽无益也，将焉辟之？”九年十月，里
克杀奚齐于次。息将死，之人曰：“不如立卓子而辅之。”
息立公子卓以葬。十一月，里克杀卓子于朝，息死之。
君子曰：“《诗》所谓‘白圭之玷，尚可磨也；斯言之玷，不可
为也’。”《荀息》有焉。